Järjestön mukaan 41-vuotias suomalaisnainen katosi Dubain hallitsijan tyttären ja entisen vakoojan kanssa hurjissa olosuhteissa.

Suomalainen Tiina ja hänen ystävänsä Sheikha Latifa lähtivät maaliskuun alussa yhdessä ranskalaisen ex-vakooja Hervé Jaubertin kanssa Nostromo-nimisellä jahdilla Dubaista kohti Intiaa.­

Keskusrikospoliisi ilmoitti tiistaina alkaneensa tutkia suomalaisnaisen katoamista Dubaissa.

Detained in Dubai -niminen järjestö kertoi maanantaina, että suomalaisen 41-vuotiaan Tiinan ja kahden muun henkilön epäillään kadonneen pari viikkoa sitten, kun heidän oletetaan lähteneen Nostromo-nimisellä huvijahdilla Dubaista kohti Intiaa.

Yksi kadonneista on järjestön mukaan Dubain hallitsijan tytär ja toinen ranskalais-yhdysvaltalainen ex-vakooja. Katoamiseen liittyy järjestön tiedotteessa väitteitä ammuskelusta, ja sen luonnehditaan tapahtuneen ”huolestuttavissa olosuhteissa”.

Myös ulkoministeriöstä kerrottiin maanantaina, että tapauksen selvittäminen alkoi 12. maaliskuuta. Tiistaina ministeriöllä ei ollut uutta kerrottavaa asiasta.

IS listasi viisi avointa kysymystä merkillisestä tapauksesta.

Arabiemiraateissa kadonnut Tiina.­

1. Missä Tiina on?

Kadonneeksi ilmoitetun suomalaisnaisen perhe kertoo lausunnossaan saaneensa tähän yhteyden viimeisen kerran 3. maaliskuuta.

Lausunnon julkaisseen Detained in Dubai -järjestön sekä perheensä mukaan Tiina oli tuolloin läheisen ystävänsä Sheikha Latifan sekä Hervé Jaubertin kanssa huvijahdilla, joka lähestyi Intian Goan rannikkoa. Sheikha Latifaan ja Jaubertiin on saatu viimeisen kerran yhteys 4. maaliskuuta.

KRP ja ulkoministeriö ovat vahvistaneet tutkivansa suomalaisnaisen katoamista.

Vuonna 1997 Suomesta lähteneen naisen on kerrottu asuvan Dubaissa vakinaisesti ja työskennelleen siellä kiinteistönvälityksen parissa sekä liikunta-alalla.

2. Onko toinen kadonnut nainen Dubain hallitsijan tytär?

Detained in Dubai kertoo saaneensa aiemmin avunpyynnön 33-vuotiaalta Sheikha Latifa Mohammed bin Rashid Al Maktoum -nimiseltä naiselta, joka väitti olevansa Dubain hallitsijan Sheikh Mohammed bin Rashid Al Maktoumin tytär. Youtubessa julkaistiin 11. maaliskuuta noin 40-minuuttinen video, jossa kyseinen nainen väittää joutuneensa Dubaissa vangituksi, huumatuksi ja kidutetuksi, minkä vuoksi hän oli päättänyt paeta maasta ja hakea turvapaikkaa Yhdysvalloista.

Sheikha Latifa.­

Videolla hän esittää myös väitteitä rikoksista ja mainitsee niihin liittyviä henkilöitä nimiltä. Detained in Dubain mukaan video toimitettiin naisen yhdysvaltalaiselle asianajajalle, jota oli ohjeistettu julkaisemaan se, mikäli nainen katoaa tai kuolee.

Järjestö kertoo vahvistaneensa naisen henkilöllisyyden usealta taholta. Ilta-Sanomat ei ole kuitenkaan pystynyt toistaiseksi vahvistamaan Sheikha Latifan henkilöllisyyttä.

Dubain hallitsijalla kerrotaan olevan lähteestä riippuen 20– 30 lasta, joilla on useampia äitejä. Ainakin kolmen hallitsijaperheen tyttären nimi on Sheikha Latifa.

Arabiemiraateissa ilmestyvä Emirates Woman -naistenlehti julkaisi tammikuussa jutun laskuvarjohyppyä harrastavasta kuninkaallisesta Sheikha Latifasta, joka kuvien perusteella muistuttaa ulkonäöltään Detained in Dubain julkaisemissa kuvissa esiintyvää samannimistä naista. Perhe kertoi lausunnossaan Tiinan ystävystyneen Sheikha Latifan kanssa laskuvarjohyppyharrastuksen parissa.

Suomalaisnaisen katoamiseen Dubaissa liittyy monta avointa kysymystä.­

3. Miten ex-vakooja liittyy asiaan?

Ranskan ja Yhdysvaltain kansalainen Hervé Jaubert on entinen vakooja, joka asettui uransa jälkeen Dubaihin viettämään ylellistä elämää sekä perustamaan tehdasta, jossa valmistettiin sukellusveneitä huvikäyttöön rikkaille. Kesällä 2008 hän pakeni maasta kumiveneellä saatuaan korruptiosyytteitä. Hänet tuomittiin viideksi vuodeksi vankeuteen poissaolevana.

Hervé Jaubert.­

Mies on väittänyt joutuneensa viranomaisten kiduttamaksi, ja vuonna 2009 hän julkaisi pakomatkastaan kertovan Escape from Dubai (Pako Dubaista) -nimisen kirjan. Miehen kokemuksista kirjoittivat tuolloin myös useat lehdet, kuten Washington Post ja Telegraph.

Detained in Dubain mukaan Sheikha Latifa ja Tiina ottivat mieheen yhteyttä, kun ensin mainittu alkoi suunnitella lopullista pakoaan Dubaista. Jaubert auttoi Sheikha Latifaa pyytämään apua järjestöltä.

4. Mitä Intian rannikolla tapahtui?

Detained in Dubain johtaja Radha Stirling on kertonut saaneensa 4. maaliskuulta hätäpuhelun Sheikha Latifalta. Tuolloin jahti oli lähestymässä Intian Goan osavaltion rannikkoa.

Tarkoituksenaan kolmikolla oli järjestön mukaan rantautua ja matkustaa Mumbain kautta Yhdysvaltoihin.

Puhelussa nainen kertoi olevansa ystävänsä kanssa piilossa jahdilla. Naisen mukaan ulkopuolella oli tuntemattomia miehiä, ja sieltä kuului laukauksia. Tämän jälkeen keneenkään kadonneista ei ole saatu yhteyttä.

Detained in Dubai kertoi saaneensa intialaiselta viranomaislähteeltä tiedon, jonka mukaan Sheikha Latifa olisi viety takaisin Dubaihin.

Sitä ei kuitenkaan ole vahvistettu, liittyykö tapaukseen sotilaallista toimintaa joko Arabiemiraattien tai Intian puolelta.

5. Miksi Arabiemiraatit ei kommentoi?

Arabiemiraattien tai Dubain johto ei ole kommentoinut tapausta millään tavalla julkisuudessa. Suomalaisnaisen perhe vetoaa lausunnossaan Dubain hallitsijaan ja kruununprinssiin ”isänä ja veljenä”, jotta he tutkisivat asiaa viipymättä ja antaisivat asiasta julkisen lausunnon.

Naisen veli vahvisti Ilta-Sanomille, että hän on kirjoittanut lausunnon ja antoi luvan julkaista sisarensa kuvan.

Suomen suurlähetystöt Abu Dhabissa, Saudi-Arabian Riadissa sekä Intian Delhissä selvittävät asiaan liittyviä tietoja yhteistyössä paikallisviranomaisten kanssa.